pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-จิสด้าเตรียมของขวัญปีใหม่พร้อมวันเด็กแห่งชาติ 62  เปิด “สเปซอินสไปเรี่ยม” ฟรียาวข้ามปี
วันพุธที่ 7 พฤศจิกายน 2561
จิสด้าเตรียมของขวัญปีใหม่พร้อมวันเด็กแห่งชาติ 62  เปิด “สเปซอินสไปเรี่ยม” ฟรียาวข้ามปี
จิสด้าได้จัดเตรียมของขวัญไว้สําหรับเยาวชนและประชาชนทั่วไปให้สามารถเข้าชมแหล่งเรียนรู้ด้านอวกาศ หรือ สเปซอินสไปเรี่ยม (Space Inspirium) ฟรี ณ อุทยานรังสรรค์นวัตกรรมด้านอวกาศ อ.ศรีราชา จ.ชลบุรี ตั้งแต่วันพุธที่ 5 ธ.ค. 61 - 13 ม.ค. 62
ดร.ดํารงค์ฤทธิ์ เนียมหมวด ปฏิบัติหน้าที่รองผู้อํานวยการสํานักงานพัฒนาเทคโนโลยีอวกาศและภูมิสารสนเทศ หรือจิสด้า เผยว่า เนื่องในเทศกาลปีใหม่และวันเด็กแห่งชาติที่ใกล้จะมาถึง ทางกระทรวงวิทยาศาสตร์และเทคโนโลยี โดยจิสด้าได้จัดเตรียมของขวัญไว้สําหรับเยาวชนและประชาชนทั่วไปให้สามารถเข้าชมแหล่งเรียนรู้ด้านอวกาศ หรือ สเปซอินสไปเรี่ยม (Space Inspirium) ฟรี ณ อุทยานรังสรรค์นวัตกรรมด้านอวกาศ อ.ศรีราชา จ.ชลบุรี ตั้งแต่วันพุธที่ 5 ธันวาคม 2561 – วันอาทิตย์ที่ 13 มกราคม 2562
“สเปซอินสไปเรี่ยม (Space Inspirium) ถือเป็นแหล่งเรียนรู้เพื่อสร้างแรงบันดาลใจและจุดประกายความคิดด้านวิทยาศาสตร์ เทคโนโลยี และนวัตกรรมให้กับเด็กและเยาวชนแห่งแรกและแห่งเดียวของประเทศไทยที่จะทําให้ผู้ชมได้สัมผัสถึงโลกของอวกาศและภูมิสารสนเทศอย่างครบวงจร” ซึ่งประกอบด้วยโซนต่างๆ ที่น่าตื่นตาตื่นใจและเป็นประโยชน์ การจัดแสดงความรู้เกี่ยวกับอวกาศไปจนถึงวิธีการปรับตัวของมนุษย์ก่อนเอาชนะกฎธรรมชาติ ด้วยการเดินทางออกไปยังนอกโลกได้สําเร็จ รวมไปถึงการใช้ประโยชน์จากเทคโนโลยีภูมิสารสนเทศมานําเสนอให้ผู้เข้าชมเข้าใจได้ง่ายขึ้น นอกจากนี้ ผู้ชมยังมีโอกาสได้ร่วมสนุกกับ มาร์วอล์ก (mars walk) เครื่องจําลองการเดินบนดาวอังคารที่จะทําให้ผู้เล่นได้รับความรู้สึกเสมือนเดินอยู่ในสภาพที่มีแรงโน้มถ่วงน้อยกว่าโลกของเราประมาณ 3 เท่า ซึ่งจะช่วยจุดประกายแรงบันดาลใจทําให้เรารู้ว่าก้าวเล็ก ๆ บนโลก อาจเป็นก้าวที่ยิ่งใหญ่บนดาวเคราะห์ดวงอื่นก็เป็นได้ นอกจากนี้เรายังมีเครื่องเล่นใหม่ล่าสุดคือวีอาร์ สเฟียร์ (VR Sphere) ที่จะพาผู้เล่นไปสัมผัสกับโลกอนาคตในปี ค.ศ.2037 ผ่านเมืองเขตเศรษฐกิจทางภาคตะวันออก หรือโครงการ EEC ซึ่งจะทําให้เห็นความก้าวล้ําของเทคโนโลยีและความยิ่งใหญ่ของระบบคมนาคมในอนาคตอีกด้วย
ดร.ดํารงค์ฤทธิ์ ยังกล่าวอีกว่า “ในรอบปีที่ผ่านมา เราได้ต่อเติมเพิ่มขยายฐานองค์ความรู้ทางด้านเทคโนโลยีอวกาศภายในพื้นที่อยู่เสมอ เพื่อให้เยาวชนได้เรียนรู้และซึมซับสาระประโยชน์เหล่านี้ได้ตลอดเวลาและไม่น่าเบื่อ เพราะอวกาศถือเป็นขุมทรัพย์ทางปัญญาที่เราต้องส่งเสริมให้คนไทย โดยเฉพาะเด็กๆ ได้ตระหนักรู้ ตระหนักคิด เพื่อใช้ประโยชน์ในการพัฒนาประเทศในด้านต่างๆ ต่อไปในอนาคต”
รัฐบาลไทย-ข่าวทำเนียบรัฐบาล-ดีอีเอส นำร่องประชุมหน่วยงานในสังกัดผ่านระบบเทเลคอนเฟอเรนซ์
วันพฤหัสบดีที่ 19 มีนาคม 2563
ดีอีเอส นําร่องประชุมหน่วยงานในสังกัดผ่านระบบเทเลคอนเฟอเรนซ์
ดีอีเอส นําร่องประชุมหน่วยงานในสังกัดผ่านระบบเทเลคอนเฟอเรนซ์
กระทรวงดิจิทัลเพื่อเศรษฐกิจและสังคม (ดีอีเอส) นําร่องประชุมหัวหน้าหน่วยงานในสังกัดผ่านระบบประชุมทางไกล (Teleconference) มอบแนวทางการใช้งบประมาณ 63 และการปรับรายละเอียดงบประมาณ 64 รองรับมติ ครม. มุ่งเน้นกระตุ้นเศรษฐกิจ บรรเทาผลกระทบจากสถานการณ์ระบาดโควิด-19 และภัยแล้ง
นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม (ดีอีเอส) กล่าวว่า เมื่อวันที่ 18 มีนาคม กระทรวงฯ ได้นําร่องประชุมผ่านระบบการประชุมทางไกล (Teleconference) กับหัวหน้าหน่วยงานในสังกัดกระทรวงฯ หารือเรื่องการปรับลดงบประมาณรายจ่ายประจําปีงบประมาณ พ.ศ. 2563 และปรับรายละเอียดงบประมาณรายจ่ายประจําปีงบประมาณ พ.ศ. 2564 เพื่อดําเนินการตามมติ ครม. ที่ผ่านมา และเป็นไปตามมาตรการด้านการงบประมาณ เพื่อบรรเทาผลกระทบจากสถานการณ์การระบาดของโรคติดเชื้อไวรัสโคโรนา 2019 (COVID-19) และสถานการณ์ภัยแล้ง
โดยการประชุมครั้งนี้ ได้มอบหมายแนวทางให้กับผู้บริหารของหน่วยงานในสังกัดทั้ง 8 แห่ง ได้แก่ กรมอุตุนิยมวิทยา, สํานักงานคณะกรรมการดิจิทัลเพื่อเศรษฐกิจและสังคมแห่งชาติ (สดช.) , สํานักงานสถิติแห่งชาติ, บมจ. ทีโอที, บมจ. กสท โทรคมนาคม, บริษัท ไปรษณีย์ไทย จํากัด (ปณท), สํานักงานส่งเสริมเศรษฐกิจดิจิทัล (ดีป้า) และสํานักงานพัฒนาธุรกรรมทางอิเล็กทรอนิกส์ (สพธอ.) ไปทบทวนการใช้งบประมาณ และจัดทําโครงการต่างๆ โดยมุ่งสร้างให้เกิดการกระตุ้นเศรษฐกิจ และส่งเสริมการจ้างงาน จ้างผู้ผลิตและผู้ประกอบการรายย่อย
ทั้งนี้ จะมีการดําเนินการตามหลักการของมติ ครม. ที่ผ่านมา ในเรื่องรายจ่ายประจํา ซึ่งจะปรับลดลงร้อยละ 10 และนํางบส่วนนั้นไปใช้จัดจ้างผู้ประกอบการรายย่อย สร้างการจ้างงาน เป็นการกระตุ้นเศรษฐกิจที่ได้รับผลกระทบจากโควิด-19 และภัยแล้ง อีกทั้งในส่วนของค่าใช้จ่ายในการเดินทางไปราชการต่างประเทศ มีนโยบายชัดเจนให้งดการเดินทางในสถานการณ์ช่วงนี้
นอกจากนี้ หากหน่วยงานใดมีความจําเป็นเร่งด่วน ที่จะต้องเสนอโครงการในการบรรเทาผลกระทบของสถานการณ์โควิด-19 และภัยแล้ง สามารถเสนอของบประมาณ เพื่อขอใช้งบประมาณรายจ่ายงบกลางกรณีฉุกเฉินและจําเป็นโดยความเห็นชอบของรัฐมนตรี แต่ทั้งนี้ต้องเร่งดําเนินการโดยด่วน
สําหรับการปรับรายละเอียดงบประมาณรายจ่ายประจําปีงบประมาณ พ.ศ. 2564 มุ่งเน้นให้แต่ละหน่วยงาน ปรับปรุงคําเสนอของบประมาณและโครงการ 1.ให้สอดคล้องกับยุทธศาสตร์ชาติ คํานึงถึงสถานการณ์การระบาดโรคติดเชื้อไวรัสโคโรนา 2019 (โควิด-19) ประกอบกับสถานการณ์ภัยแล้ง ซึ่งมีแนวโน้มว่าจะมีความรุนแรงและยาวนาน 2.ไม่ควรเปลี่ยนแปลงงบประมาณที่จัดสรรไว้ สําหรับรายจ่ายผูกพันตามสัญญา ตามมติ ครม. ... ไปเป็นรายการอื่น 3.รักษาสัดส่วนรายจ่ายลงทุนให้อยู่ในระดับที่ ครม. เห็นชอบในภาพรวม และ 4.ไม่ควรเพิ่มรายการใหม่ ที่มีภาระผูกพันงบประมาณในปีต่อๆ ไป
“การประชุมผ่านระบบทางไกลในวันนี้ ถือเป็นการนําร่อง และจากนี้กระทรวงฯ จะใช้วิธีการประชุมรูปแบบนี้ ซึ่งจะเป็นส่วนหนึ่งของการบรรเทาสถานการณ์แพร่ระบาดของโควิด-19 ขณะเดียวกัน ทําให้การปฏิบัติงานของกระทรวงฯ และหน่วยงานในสังกัดเป็นไปอย่างต่อเนื่อง” นางสาวอัจฉรินทร์กล่าว
****************
รัฐบาลไทย-ข่าวทำเนียบรัฐบาล-ธนาคารออมสินชี้แจงกรณีกระทรวงศึกษาธิการจี้ให้ธนาคารคืนเงิน 9.6 พันล้านบาท
วันจันทร์ที่ 24 เมษายน 2560
ธนาคารออมสินชี้แจงกรณีกระทรวงศึกษาธิการจี้ให้ธนาคารคืนเงิน 9.6 พันล้านบาท
ธนาคารออมสินชี้แจงการหักเงินสนับสนุนจากบัญชีเงินฝาก สกสค. เพื่อชําระหนี้เงินกู้กรณีสมาชิกค้างชําระหนี้เงินกู้ ช.พ.ค. จํานวน 9.6 พันล้านบาท เป็นไปตามข้อตกลงร่วมกัน กับ สกสค. มิได้เป็นการทํานิติกรรมฯ ฝ่ายเดียวแต่อย่างใด
นายชาติชาย พยุหนาวีชัย ผู้อํานวยการธนาคารออมสิน เปิดเผยว่า ตามที่ได้มีข่าวกระทรวงศึกษาธิการจี้ให้ธนาคารออมสินคืนเงิน 9.6 พันล้านบาท เข้ากองทุนเงินสนับสนุนพิเศษ โดยกล่าวอ้างว่าการทําหนังสือให้หักเงินจากกองทุนเงินสนับสนุนพิเศษไม่ถูกต้อง นั้น
ธนาคารออมสินขอชี้แจงว่า โครงการสวัสดิการเงินกู้ ช.พ.ค. เป็นโครงการที่มีวัตถุประสงค์ช่วยเหลือครูและบุคลากรทางการศึกษาที่เป็นสมาชิกการฌาปนกิจสงเคราะห์ช่วยเพื่อนครูและบุคลากรทางการศึกษา (ช.พ.ค.) โดยจัดหาแหล่งเงินกู้ที่มีอัตราดอกเบี้ยต่ํา และทั้งสองหน่วยงานได้ทําข้อตกลงตั้งแต่ปี 2548 ซึ่งข้อตกลงมีการกําหนดหน้าที่ของ สกสค. ให้เป็นผู้ประสานและดําเนินการให้มีการหักเงินเดือนหรือเงินได้อื่นที่ผู้กู้และหรือผู้ค้ําประกันได้รับ เพื่อชําระหนี้ให้ธนาคารอย่างต่อเนื่อง ครบถ้วน และธนาคารจะจ่ายเงินสนับสนุนพิเศษให้ สกสค.จากดอกเบี้ยที่ได้รับ ในอัตราและระยะเวลาที่กําหนดร่วมกัน ซึ่งการหักเงินสนับสนุนพิเศษเพื่อชําระหนี้ค้าง 3 เดือนขึ้นไป ธนาคารและ สกสค. ได้ถือปฏิบัติมาตั้งแต่เริ่มโครงการจนถึงปัจจุบัน โดยตั้งแต่ปี 2549 - 2559 ธนาคารจ่ายเงินสนับสนุนให้ สกสค. เป็นเงิน 18,525 ล้านบาท และ สกสค.ได้รับเงินสุทธิหลังหักหนี้ค้างชําระ 3 เดือนแล้ว 8,925 ล้านบาท สําหรับลูกหนี้ ที่ สกสค.ชําระหนี้แทน 9,600 ล้านบาท ธนาคารได้ส่งรายชื่อแจ้งให้ สกสค.ทราบทุกเดือน และได้ร่วมกันติดตามและดําเนินการทางกฎหมาย ซึ่งผู้กู้ส่วนหนึ่งได้นําเงินมาชําระคืนให้กับ สกสค. แล้ว ทั้งชําระเงินโดยตรงกับ สกสค. หรือนําเงินคืนเข้าบัญชี สกสค. ที่เปิดไว้กับธนาคาร ที่ผ่านมาเมื่อมีปัญหาหรือข้อขัดข้องในการดําเนินงานตามโครงการ ธนาคารและ สกสค. จะประชุมหารือร่วมกันเพื่อหาแนวทางแก้ไขปัญหาให้ลุล่วงตามที่ได้กําหนดไว้ในบันทึกข้อตกลงเสมอ
สําหรับการกล่าวถึงการทํานิติกรรมฝ่ายเดียวดังกล่าวข้างต้น เป็นเพียงการทําหนังสือยินยอมให้หักเงินจากบัญชีเงินฝากเพื่อชําระหนี้ตามขั้นตอนการปฏิบัติงานปกติของธนาคาร ซึ่งลงนามโดยผู้มีอํานาจกระทําการแทนตามกฎหมาย คือ เลขาธิการคณะกรรมการ สกสค. ในขณะนั้น และเพื่อให้สมาชิก สกสค. และประชาชนทั่วไปทราบถึงที่มาที่ไปและเข้าใจในข้อเท็จจริงในสิ่งที่ธนาคารออมสินได้ถือปฏิบัติตามข้อตกลงฯ ธนาคารจึงขอชี้แจงให้ทราบมา ณ โอกาสนี้ นายชาติชาย กล่าวในที่สุด
ที่มา : กระทรวงการคลัง
ผู้นําเสนอ : กลุ่มสารนิเทศการคลัง สํานักงานปลัดกระทรวงการคลัง
รัฐบาลไทย-ข่าวทำเนียบรัฐบาล-มหาดไทยเผยประชาชนให้ความสนใจเข้าร่วมประชาคม“ไทยนิยม ยั่งยืน” อย่างต่อเนื่อง
วันศุกร์ที่ 23 กุมภาพันธ์ 2561
มหาดไทยเผยประชาชนให้ความสนใจเข้าร่วมประชาคม“ไทยนิยม ยั่งยืน” อย่างต่อเนื่อง
มหาดไทยเผยประชาชนให้ความสนใจเข้าร่วมประชาคม“ไทยนิยม ยั่งยืน” อย่างต่อเนื่อง
วันนี้ (22 ก.พ.61) ที่กระทรวงมหาดไทยนายนิสิต จันทร์สมวงศ์ รองปลัดกระทรวงมหาดไทย ในฐานะโฆษกกระทรวงมหาดไทยเปิดเผยว่า ตามที่รัฐบาลมอบหมายให้กระทรวงมหาดไทยเป็นหน่วยงานหลักในการดําเนินงานขับเคลื่อนการพัฒนาประเทศตามโครงการไทยนิยม ยั่งยืน ซึ่งได้กําหนดให้เริ่มดําเนินการคิกออฟ (Kick off) โครงการไทยนิยม ยั่งยืน พร้อมกันทุกตําบล เมื่อวันที่ 21 ก.พ.2561 ที่ผ่านมา
โฆษกกระทรวงมหาดไทย กล่าวว่าในวันนี้ ทีมขับเคลื่อนการพัฒนาประเทศตามโครงการไทยนิยม ยั่งยืน ระดับตําบล ได้ดําเนินการลงพื้นที่จัดทําประชาคมเป็นวันที่สอง พบว่าทุกตําบล หมู่บ้าน และชุมชน ทั่วประเทศ สามารถดําเนินการไปด้วยความเรียบร้อย มีพี่น้องประชาชนให้ความสนใจเข้าร่วมทําประชาคม ร่วมสะท้อนปัญหา ความเดือดร้อน เสนอความต้องการของหมู่บ้าน ชุมชนกว่า 1.2 ล้านคนโดยพบว่าในบางพื้นที่ ทีมขับเคลื่อนฯ ระดับตําบล ร่วมกันลงพื้นที่ในช่วงเวลาหลังเลิกงาน หรือช่วงเวลาค่ํา เพื่อให้พี่น้องประชาชนที่มีภารกิจหรือมีงานประจําในช่วงกลางวัน สามารถร่วมทําประชาคมอีกด้วย
โฆษกกระทรวงมหาดไทยกล่าวเพิ่มเติมว่า ทีมขับเคลื่อนฯ ระดับตําบลมีความตั้งใจในการเดินหน้าทําประชาคม เพื่อวิเคราะห์สภาพปัญหา ความเดือดร้อน และเยี่ยมเยียนพี่น้องประชาชนในทุกพื้นที่ ตามRoadmapขับเคลื่อนไทยนิยม ยั่งยืน ครั้งที่ 1 ดังนั้น จึงขอเชิญชวนพี่น้องประชาชนทุกพื้นที่เข้าร่วมกับทีมขับเคลื่อนการพัฒนาประเทศตามโครงการไทยนิยม ยั่งยืน ระดับตําบล สะท้อนความต้องการของชุมชน เพื่อนําไปสู่การจัดทําโครงการเพื่อพัฒนาหมู่บ้าน ชุมชน เสริมสร้างความเข้มแข็งให้กับประชาชนอย่างยั่งยืนตามโครงการไทยนิยม ยั่งยืน.
ครั้งที่ 40/2561
กองสารนิเทศ สํานักงานปลัดกระทรวงมหาดไทย
โทร 0-22224131-2
รัฐบาลไทย-ข่าวทำเนียบรัฐบาล-รมว.ดิจิทัลฯ เป็นประธานกล่าวเปิดงานเลี้ยงอาหารค่ำผู้เข้าร่วมการประชุมสมัชชาใหญ่ สมัยที่ 14 ของ APT
วันพุธที่ 22 พฤศจิกายน 2560
รมว.ดิจิทัลฯ เป็นประธานกล่าวเปิดงานเลี้ยงอาหารค่ําผู้เข้าร่วมการประชุมสมัชชาใหญ่ สมัยที่ 14 ของ APT
รมว.ดิจิทัลฯ
ดร.พิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอี) เป็นประธานกล่าวเปิดงานเลี้ยงรับรองอาหารค่ําเพื่อต้อนรับผู้เข้าร่วมการประชุมสมัชชาใหญ่ ครั้งที่ 14 (The 14th Session of the General Assembly) ขององค์การโทรคมนาคมแห่งเอเชียและแปซิฟิก (APT) ซึ่งจัดขึ้นระหว่างวันที่ 15 – 17 พฤศจิกายน 2560 ณ โรงแรมเซ็นทารา แกรนด์ แอท เซ็นทรัลเวิลด์ โดย ดร.พิเชฐฯ ได้กล่าวถึงความสําคัญของการพัฒนาโทรคมนาคมและ ICT ในภูมิภาคเอเชียและแปซิฟิก รวมไปถึงโครงการต่างๆ ของรัฐบาลไทยที่จะช่วยลดปัญหาความเหลื่อมล้ําในการเข้าถึงอินเทอร์เน็ต เช่น โครงการเน็ตประชารัฐ และการสนับสนุนเศรษฐกิจและอุตสาหกรรมดิจิทัลในโครงการ Digital Park ทั้งนี้ ประเทศไทยยังได้สนับสนุนกิจกรรมของ APT มาโดยตลอด ทั้งการเป็นเจ้าภาพจัดการประชุมต่างๆ ร่วมกับ APT เมื่อวันที่ 15 พฤศจิกายน 2560 ณ โรงแรมเซ็นทารา แกรนด์ แอท เซ็นทรัลเวิลด์ ถนนพระราม 1 เขตปทุมวัน กรุงเทพฯ
*********************
รัฐบาลไทย-ข่าวทำเนียบรัฐบาล-คณะกรรมการ PPP เดินหน้าโครงการทางหลวงพิเศษระหว่างเมือง สายนครปฐม - ชะอำ
วันจันทร์ที่ 10 กันยายน 2561
คณะกรรมการ PPP เดินหน้าโครงการทางหลวงพิเศษระหว่างเมือง สายนครปฐม - ชะอํา
คณะกรรมการ PPP เดินหน้าโครงการทางหลวงพิเศษระหว่างเมือง สายนครปฐม - ชะอํา ในรูปแบบทางหลวงสัมปทาน มูลค่าเงินลงทุนรวมราว 80,000 ล้านบาท ยกระดับการคมนาคมขนส่งสู่ภาคใต้ พร้อมผลักดัน PPP Fast Track เสนอโครงการภายในปี 2561
นายประภาศ คงเอียด ผู้อํานวยการสํานักงานคณะกรรมการนโยบายรัฐวิสาหกิจ กรรมการและเลขานุการคณะกรรมการนโยบายการให้เอกชนร่วมลงทุนในกิจการของรัฐ (คณะกรรมการ PPP) เปิดเผยผลการประชุมคณะกรรมการ PPP ครั้งที่ 4/2561 เมื่อวันจันทร์ที่ 10 กันยายน 2561 ณ กระทรวงการคลัง โดยมีนายสมคิด จาตุศรีพิทักษ์ รองนายกรัฐมนตรี เป็นประธาน ซึ่งมีผลการประชุมสรุปได้ดังนี้
1. คณะกรรมการ PPP ได้เห็นชอบในหลักการของโครงการทางหลวงสัมปทานสายนครปฐม - ชะอํา (M8) ของกรมทางหลวง ภายใต้มาตรการ PPP Fast Track มูลค่าเงินลงทุนรวม 79,006 ล้านบาท ในรูปแบบ PPP Net Cost โดยภาครัฐลงทุนค่างานจัดกรรมสิทธิ์ที่ดิน และร่วมลงทุนในกรอบวงเงินไม่เกินค่างานโยธา จํานวน 55,805 ล้านบาท และภาคเอกชนลงทุนค่าก่อสร้างงานโยธา ค่าก่อสร้างงานระบบและองค์ประกอบที่เกี่ยวข้อง ค่าก่อสร้างที่พักริมทาง และค่าจ้างที่ปรึกษาโครงการ ตลอดจนรับผิดชอบการดําเนินงานและบํารุงรักษา (O&M) รวมถึงการบริหารจัดการที่พักริมทาง ตามขอบเขตและเงื่อนไขที่กรมทางหลวงกําหนด ในระยะเวลาดําเนินโครงการ 30 ปี นับจากเปิดให้บริการ โดยเป็นไปตามแผนแม่บทการก่อสร้างทางหลวงพิเศษระหว่างเมือง และแผนแม่บทการพัฒนาทางหลวงพิเศษระหว่างเมืองของกรมทางหลวง เพื่อเป็นทางหลวงมาตรฐานสูงสู่พื้นที่ภาคใต้ และช่วยแบ่งเบาปริมาณจราจรบนถนนเพชรเกษมหรือทางหลวงหมายเลข 4 ทําให้การเดินทางของประชาชนมีความสะดวกรวดเร็วและปลอดภัย รวมทั้งสร้างความเชื่อมโยงการเดินทางจากกรุงเทพฯ สู่พื้นที่ภาคใต้
2. คณะกรรมการ PPP เร่งรัดให้กระทรวงคมนาคมและหน่วยงานเจ้าของโครงการดําเนินโครงการภายใต้มาตรการ PPP Fast Track ให้เป็นไปตามกรอบระยะเวลา โดยโครงการรถไฟฟ้าสายสีม่วง ช่วงเตาปูน - วงแหวนกาญจนาภิเษก และโครงการรถไฟฟ้าสายสีส้ม ช่วงบางขุนนนท์ - ศูนย์วัฒนธรรมแห่งประเทศไทย - มีนบุรี (สุวินทวงศ์) คาดว่าจะสามารถนําเสนอคณะกรรมการ PPP ได้ภายในปี 2561 (ประมาณเงินลงทุนรวม 366,274 ล้านบาท) รวมถึงยังได้ติดตามโครงการระบบขนส่งมวลชนในหัวเมืองต่างๆ ได้แก่ โครงการระบบขนส่งมวลชนจังหวัดภูเก็ต โครงการระบบขนส่งมวลชนจังหวัดเชียงใหม่ และโครงการระบบขนส่งมวลชนจังหวัดนครราชสีมา ให้เป็นไปตามนโยบายรัฐบาลในการกระจายการลงทุนและพัฒนาโครงสร้างพื้นฐานไปสู่ภูมิภาค และบรรเทาปัญหาการจราจรหนาแน่นของหัวเมืองหลัก
สํานักงานคณะกรรมการนโยบายรัฐวิสาหกิจ กองส่งเสริมการให้เอกชนร่วมลงทุนในกิจการของรัฐ
รัฐบาลไทย-ข่าวทำเนียบรัฐบาล-รองนรม. วิษณุฯ เป็นประธานการประชุมคณะกรรมการกระจายอำนาจให้แก่องค์กรปกครอง ส่วนท้องถิ่น (กกถ.) ครั้งที่ 2/2561
วันพุธที่ 30 พฤษภาคม 2561
รองนรม. วิษณุฯ เป็นประธานการประชุมคณะกรรมการกระจายอํานาจให้แก่องค์กรปกครอง ส่วนท้องถิ่น (กกถ.) ครั้งที่ 2/2561
ที่ประชุม กกถ. มีมติเห็นชอบในหลักการ เรื่อง การถ่ายโอนภารกิจโรงพยาบาลส่งเสริมสุขภาพตําบล หรือ รพ.สต. จากกระทรวงสาธารณสุขให้แก่องค์กรปกครองส่วนท้องถิ่น (อปท.)
ซึ่งเป็นไปตามหลักการการกระจายอํานาจให้แก่ อปท.
วันนี้ (30 พฤษภาคม 2561) เวลา 13.30 น. ณ ห้องประชุม 301 ตึกบัญชาการ 1 ทําเนียบรัฐบาล นายวิษณุ เครืองาม รองนายกรัฐมนตรี เป็นประธานการประชุมคณะกรรมการกระจายอํานาจให้แก่องค์กรปกครองส่วนท้องถิ่น (กกถ.) ครั้งที่ 2/2561 ซึ่งสรุปสาระสําคัญของการประชุมฯ ดังนี้
ที่ประชุมได้พิจารณาและมีมติเห็นชอบในหลักการ เรื่อง การถ่ายโอนภารกิจโรงพยาบาลส่งเสริมสุขภาพตําบล หรือ รพ.สต. จากกระทรวงสาธารณสุขให้แก่องค์กรปกครองส่วนท้องถิ่น (อปท.) ซึ่งเป็นไปตามหลักการการกระจายอํานาจให้แก่ อปท. ทั้งนี้ ที่ประชุมมอบหมายให้ฝ่ายเลขานุการฯ ไปประสานหน่วยงานที่เกี่ยวข้อง ได้แก่ กระทรวงสาธารณสุข สํานักงบประมาณ และ อปท. เพื่อดําเนินการต่อไป
พร้อมกันนี้ ที่ประชุมได้พิจารณาและมีมติเห็นชอบในหลักการเกี่ยวกับหลักเกณฑ์ วิธีการ และขั้นตอน การบริหารจัดการภารกิจถ่ายโอนด้านแหล่งน้ํา ตามแผนการกระจายอํานาจให้แก่ อปท. พร้อมมีมติเห็นชอบแต่งตั้งคณะอนุกรรมการเฉพาะกิจเพื่อจัดทําฐานข้อมูลด้านการถ่ายโอนภารกิจและด้านอื่น ๆ ที่เกี่ยวข้อง เพื่อเป็นการสร้างองค์ความรู้และความเข้าใจที่ชัดเจนในด้านการดําเนินงานให้เป็นไปในทิศทางเดียวกัน
......................................................
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-รมว.พม. กำชับเจ้าหน้าที่ช่วยเหลือเด็กหญิงวัย 10 ขวบ ต้องขาดเรียน เพื่อดูแลยายที่พิการ ครอบครัวยากจน ที่ จ.ศรีสะเกษ
วันศุกร์ที่ 24 กุมภาพันธ์ 2560
รมว.พม. กําชับเจ้าหน้าที่ช่วยเหลือเด็กหญิงวัย 10 ขวบ ต้องขาดเรียน เพื่อดูแลยายที่พิการ ครอบครัวยากจน ที่ จ.ศรีสะเกษ
รมว.พม. กําชับเจ้าหน้าที่ช่วยเหลือเด็กหญิงวัย 10 ขวบ ต้องขาดเรียน เพื่อดูแลยายที่พิการ ครอบครัวยากจน ที่ จ.ศรีสะเกษ พร้อมชื่นชมครอบครัวพ่อแม่พิการสู้ชีวิต มีลูกชายเป็นนักกีฬาทีมชาติ ที่ จ.อ่างทอง
เมื่อวันที่ 22 ก.พ. 60 เวลา 08.30 น. ที่กระทรวงการพัฒนาสังคมและความมั่นคงของมนุษย์ สะพานขาว กรุงเทพฯ พลตํารวจเอก อดุลย์ แสงสิงแก้ว รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) เป็นประธานการประชุมศูนย์ปฏิบัติการกระทรวงการพัฒนาสังคมและความมั่นคงของมนุษย์ (ศปก.พม.) ครั้งที่ 577/2557-2560 เพื่อรับทราบปัญหาทางสังคมต่างๆ ที่เกิดขึ้นในแต่ละวัน และร่วมหาแนวทางการแก้ไขปัญหาและการป้องกันปัญหาดังกล่าว โดยมีผู้บริหารและผู้แทนจากหน่วยงานในกระทรวงฯ เข้าร่วมประชุม
พลตํารวจเอก อดุลย์ กล่าวว่า จากกรณีหญิงชราวัย 78 ปี พิการขาด้วน และมือกุดทั้ง 2 ข้าง ไม่สามารถช่วยเหลือตัวเองได้ อาศัยเพียงลําพังกับหลานสาววัย 10 ขวบ นักเรียนชั้น ป.4 โรงเรียนแห่งหนึ่งใน จังหวัดศรีสะเกษ ซึ่งหลานสาวต้องขาดเรียนบ่อยครั้ง เพื่ออยู่ดูแลผู้เป็นยายเวลาเจ็บป่วย ซึ่งทั้งสองคนอาศัยในเพิงสังกะสีสภาพเก่าทรุดโทรด ที่อําเภอเมือง จังหวัดศรีสะเกษ นั้น ตนได้กําชับให้พัฒนาสังคมและความมั่นคงของมนุษย์จังหวัดศรีสะเกษ (พมจ.ศรีสะเกษ) ลงพื้นที่เยี่ยมครอบครัวดังกล่าว เพื่อตรวจสอบข้อเท็จจริงและให้การช่วยเหลือในเบื้องต้นตามภารกิจด้านเด็กและด้านผู้สูงอายุรวมทั้งคนพิการของกระทรวงการพัฒนาสังคมฯ พร้อมมอบสิ่งของเครื่องใช้ที่จําเป็น รวมทั้งประสานความร่วมมือกับหน่วยงานที่เกี่ยวข้องในพื้นที่ช่วยเหลือปรับปรุงที่อยู่อาศัยให้ถูกสุขลักษณะเหมาะสมกับผู้สูงอายุและคนพิการ รวมทั้งดูแลด้านการศึกษาให้เด็กในระยะยาวต่อไป
"สําหรับกรณีครอบครัวสามี-ภรรยา พิการสู้ชีวิต วัย 41 ปี และ 40 ปี ซึ่งพิการขาด้วน ต้องใส่ขาเทียม และนั่งรถวีลแชร์ แต่ไม่ยอมย่อท้อเปิดร้านรับจ้างซักรีดเสื้อผ้า เพื่อหาเงินจุนเจือครอบครัว และเลี้ยงดูลูกชายวัย 13 ปี ซึ่งเป็นนักกีฬาปัญจกีฬา ทีมชาติไทย และสองสามี-ภรรยา ยังขอทําความดีถวายพ่อหลวง โดยการรับซักรีดชุดดําให้ฟรี ที่อําเภอวิเศษชัยชาญ จังหวัดอ่างทอง นั้น ตนขอชื่นชมและให้กําลังใจในการต่อสู้ชีวิตและทําความดี โดยไม่นําเอาความพิการมาเป็นอุปสรรคในการดําเนินชีวิต ซึ่งนับเป็นแบบอย่างที่ดีให้กับคนพิการอื่นๆในสังคม ทั้งนี้ ได้กําชับให้พัฒนาสังคมและความมั่นคงของมนุษย์จังหวัดอ่างทอง (พมจ.อ่างทอง) ลงพื้นที่เยี่ยมครอบครัวดังกล่าว เพื่อตรวจสอบข้อเท็จจริงและให้การช่วยเหลือในเบื้องต้น ตามภารกิจด้านคนพิการของกระทรวงการพัฒนาสังคมฯ” พลตํารวจเอก อดุลย์ กล่าวในตอนท้าย
รัฐบาลไทย-ข่าวทำเนียบรัฐบาล-รัฐบาลเดินหน้ากระตุ้นเศรษฐกิจด้วยการฟื้นฟูและปฏิรูป
วันอังคารที่ 13 สิงหาคม 2562
รัฐบาลเดินหน้ากระตุ้นเศรษฐกิจด้วยการฟื้นฟูและปฏิรูป
วันอังคารที่ 13 สิงหาคม 2562
​
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลขอให้ประชาชนและภาคเอกชนเชื่อมั่นในประเทศ โดยจะเดินหน้ากระตุ้นเศรษฐกิจด้วยการฟื้นฟู และการปฏิรูป โดยเฉพาะการเพิ่มขีดความสามารถทางการแข่งขันของประเทศ เช่น โครงการ EEC การจัดตั้งคณะกรรมการด้านการคลังที่ประกอบไปด้วยสํานักงานคณะกรรมการกํากับหลักทรัพย์และตลาดหลักทรัพย์ ตลาดหลักทรัพย์แห่งประเทศไทย ธนาคารแห่งประเทศไทย ส่งเสริมการให้บริการผ่านศูนย์บริการแบบเบ็ดเสร็จด้านการประกอบธุรกิจ นอกจากนี้ จะสนับสนุนเศรษฐกิจชีวภาพ เกษตรอินทรีย์ เกษตรแปลงใหญ่ การท่องเที่ยวและการลงทุน การใช้เทคโนโลยีดิจิทัลเพื่อการค้าขายและการเกษตร โดยเฉพาะกับกลุ่มผู้ประกอบการ SMEs และเกษตรกร
ร่วมเดินหน้าประเทศไทย กับสํานักโฆษก สํานักเลขาธิการนายกรัฐมนตรี
รัฐบาลไทย-ข่าวทำเนียบรัฐบาล-คณะนักธุรกิจฝรั่งเศสด้านอุตสาหกรรมอากาศยานสนใจการร่วมลงทุนใน EEC
วันจันทร์ที่ 24 กันยายน 2561
คณะนักธุรกิจฝรั่งเศสด้านอุตสาหกรรมอากาศยานสนใจการร่วมลงทุนใน EEC
คณะนักธุรกิจฝรั่งเศสด้านอุตสาหกรรมอากาศยานสนใจการร่วมลงทุนใน EEC
วันนี้ (วันจันทร์ที่ 24 กันยายน 2561) เวลา 11.30 น. คณะนักธุรกิจฝรั่งเศสด้านอุตสาหกรรมอากาศยาน นําโดยนาย Christophe Cador (นายคริสตอฟ คาดอร์) ประธานกรรมการบริหารบริษัท Satys เข้าเยี่ยมคารวะ นายกอบศักดิ์ ภูตระกูล รัฐมนตรีประจําสํานักนายกรัฐมนตรี โดยมีนายสีหศักดิ์ พวงเกตุแก้ว เอกอัครราชทูต ณ กรุงปารีส เข้าร่วมการหารือด้วย ณ ห้องรับรอง 1 ตึกบัญชาการ 1 ทําเนียบรัฐบาล สรุปสาระสําคัญของการหารือ ดังนี้
รัฐมนตรีประจําสํานักนายกรัฐมนตรีกล่าวต้อนรับคณะนักธุรกิจฝรั่งเศสเดินทางมาเยือนไทย ซึ่งเอกอัครราชทูต ณ กรุงปารีส กล่าวแนะนํานักธุรกิจฝรั่งเศสด้านอุตสาหกรรมอากาศยานและชี้แจงว่า เป็นกลุ่มนักธุรกิจที่สนใจการลงทุนในประเทศไทย โดยรัฐมนตรีประจําสํานักนายกรัฐมนตรีได้กล่าวถึงการเดินทางเยือนฝรั่งเศสของนายกรัฐมนตรีเมื่อเดือนมิถุนายน 2561 ว่า เป็นการเดินทางที่สร้างพลวัตทางเศรษฐกิจระหว่างไทยและฝรั่งเศส โดยนายกรัฐมนตรีได้พบหารือกับประธานาธิบดีเอมานูว์แอล มาครง โดยผู้นําทั้งสองได้ตกลงร่วมกันที่จะผลักดันการค้าการลงทุนระหว่างกันให้เกิดผลเป็นรูปธรรม
โอกาสนี้ รัฐมนตรีประจําสํานักนายกรัฐมนตรียังกล่าวขอบคุณเอกชนฝรั่งเศส ซึ่งไทยพร้อมต้อนรับเอกชนฝรั่งเศส ที่แสดงความสนใจเข้าร่วมลงทุนในหลายโครงการของโครงการเขตพัฒนาพิเศษภาคตะวันออก (EEC) ซึ่งนอกเหนือจากโครงการ EEC แล้ว รัฐบาลไทยยังมีนโยบาย Thailand + 1 ทั้งนี้ เนื่องจากความได้เปรียบทางภูมิศาสตร์ ทําให้ประเทศไทยสามารถเป็นแกนกลางของภูมิภาค และเป็นประตูสู่ประเทศอื่นๆ ในภูมิภาคเอเชียตะวันออกเฉียงใต้และอาเซียนได้ ประกอบกับประเทศรอบบ้านของประเทศไทยมีการพัฒนาอย่างมาก ซึ่งการเติบโตอย่างมีนัยสําคัญนี้ ทําให้ภูมิภาคนี้เป็นที่สนใจของนักลงทุน ส่งผลให้การลงทุนในประเทศไทยจะสร้างผลดีในระยะยาว โดยเฉพาะอย่างยิ่งการลงทุนด้านอากาศยาน โดยกรุงเทพฯ มีท่าอากาศยานสองแห่ง ได้แก่ ท่าอากาศยานนานาชาติสุวรรณภูมิ และท่าอากาศยานนานาชาติดอนเมือง ซึ่งมีผู้ใช้บริการจํานวนมาก และในอีก 5 ปีข้างหน้า เมื่อท่าอากาศยานนานาชาติอู่ตะเภา พร้อมให้ใช้งานอย่างครบวงจร จะมีผู้ใช้บริการหนาแน่นเช่นกัน จึงมั่นใจได้ว่าประเทศไทยจะมีการพัฒนาอย่างเต็มที่จากช่วงนี้และต่อไปอีก 20 ปี รวมทั้งการดําเนินการปฏิรูปทางการเมืองตาม Roadmap และจะมีการเลือกตั้งในช่วงต้นปี ด้วย
นาย Christophe Cador ประธานกรรมการบริหารบริษัท Satys กล่าวขอบคุณรัฐมนตรีประจําสํานักนายกรัฐมนตรีที่ให้เข้าเยี่ยมคารวะ และขอบคุณสถานเอกอัครราชทูต ณ กรุงปารีส ที่ให้มีความเข้าใจ ภาคเอกชนและช่วยอํานวยความสะดวก จนทําให้เกิดการเข้าเยี่ยมคารวะ ซึ่งการเดินทางมีเป้าหมายสําคัญในการขยายโอกาสด้านการลงทุน โดยได้มีโอกาสพบหารือกับผู้บริหารสําคัญของไทย ได้แก่เลขาธิการคณะกรรมการส่งเสริมการลงทุน และเลขาธิการคณะกรรมการเขตนโยบายพิเศษภาคตะวันออกด้วย ช่วยยืนยันถึงความมั่นใจของภาคเอกชนต่อศักยภาพทางเศรษฐกิจไทยด้วย
รัฐบาลไทย-ข่าวทำเนียบรัฐบาล-รมช.สมชาย มอบรางวัล Green Mining Award 2018
วันจันทร์ที่ 24 กันยายน 2561
รมช.สมชาย มอบรางวัล Green Mining Award 2018
รมช.สมชาย มอบรางวัล Green Mining Award 2018
วันนี้ (24 กันยายน 2561) นายสมชาย หาญหิรัญ รัฐมนตรีช่วยว่าการกระทรวงอุตสาหกรรม เป็นประธานในพิธีเปิดงานและกล่าวแสดงความยินดีที่ได้รับรางวัลเหมืองแร่สีเขียวพร้อมทั้งมอบโล่รางวัลและประกาศนียบัตร ในงาน Green Mining Award 2018 โดยมีนายวิษณุ ทับเที่ยง อธิบดีกรมอุสาหกรรมพื้นฐานและการเหมืองแร่ให้การต้อนรับ พร้อมด้วยผู้บริหารกระทรวงอุตสาหกรรม ร่วมเป็นเกียรติ ณ ห้องแกรนด์บอลรูม โรงแรมเซ็นจูรี่ พาร์ค กรุงเทพฯ
รัฐมนตรีช่วยว่าการกระทรวงอุตสาหกรรม กล่าวว่า “อุตสาหกรรมเหมืองแร่ เป็นหนึ่งอุตสาหกรรมที่มีความสําคัญต่อระบบเศรษฐกิจ ในฐานะอุตสาหกรรมต้นน้ําที่ผลิตวัตถุดิบให้กับอุตสาหกรรมต่อเนื่องอื่นๆ ก่อให้เกิดการพัฒนาด้านเศรษฐกิจภายในประเทศ ซึ่งการประกอบการเหมืองแร่อาจก่อให้เกิดการเปลี่ยนแปลงต่อการใช้ประโยชน์พื้นที่และสิ่งแวดล้อม จึงต้องมีการบริหารจัดการที่ดี เพื่อให้การใช้ประโยชน์จากทรัพยากรแร่มีความคุ้มค่า เกิดประโยชน์สูงสุดต่อเศรษฐกิจและสังคม ไม่ส่งผลกระทบต่อชุมชนและสิ่งแวดล้อมหรือส่งผลกระทบน้อยที่สุด ซึ่งกรมอุตสาหกรรมพื้นฐานและการเหมืองแร่ได้ส่งเสริมให้สถานประกอบการใช้มาตรฐานเหมืองแร่สีเขียวเป็นเครื่องมือในการพัฒนาและยกระดับการประกอบการของตนเองเพื่อการประกอบกิจการที่เป็นมิตรต่อสิ่งแวดล้อมมีความรับผิดชอบต่อสังคมเป็นที่ยอมรับและสามารถอยู่ร่วมกับชุมชนได้อย่างราบรื่น สร้างให้เกิดการพัฒนาทั้งด้านเศรษฐกิจ สังคม และประเทศอย่างยั่งยืน”
รัฐบาลไทย-ข่าวทำเนียบรัฐบาล-การประชุมคณะกรรมการพัฒนาโครงสร้างระบบราชการของกระทรวงทรัพยากรธรรมชาติและสิ่งแวดล้อม ครั้งที่ 2/2561
วันจันทร์ที่ 8 ตุลาคม 2561
การประชุมคณะกรรมการพัฒนาโครงสร้างระบบราชการของกระทรวงทรัพยากรธรรมชาติและสิ่งแวดล้อม ครั้งที่ 2/2561
การประชุมคณะกรรมการพัฒนาโครงสร้างระบบราชการของกระทรวงทรัพยากรธรรมชาติและสิ่งแวดล้อม ครั้งที่ 2/2561
การประชุมคณะกรรมการพัฒนาโครงสร้างระบบราชการของกระทรวงทรัพยากรธรรมชาติและสิ่งแวดล้อม ครั้งที่ 2/2561
วันนี้ (8 ต.ค 61) กระทรวงทรัพยากรธรรมชาติและสิ่งแวดล้อม โดยกลุ่มพัฒนาระบบบริหาร (กพร.ทส.) จัดการประชุมคณะกรรมการพัฒนาโครงสร้างระบบราชการของกระทรวงทรัพยากรธรรมชาติและสิ่งแวดล้อม ครั้งที่ 2/2561 โดยมี พลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม เป็นประธานการประชุม พร้อมด้วยนายวิจารย์ สิมาฉายา ปลัดกระทรวงทรัพยากรธรรมชาติและสิ่งแวดล้อม และผู้บริหารของหน่วยงานที่เกี่ยวข้องเข้าร่วมประชุม ซึ่งมีเรื่องเพื่อพิจารณาเกี่ยวกับคําชี้แจงประกอบคําขอจัดตั้งสํานักงานเลขาธิการคณะกรรมการนโยบายที่ดินแห่งชาติ ตามร่างพระราชบัญญัติคณะกรรมการนโยบายที่ดินแห่งชาติ พ.ศ.... ณ ห้องประชุม 401 อาคารสํานักงานนโยบายและแผนทรัพยากรธรรมชาติและสิ่งแวดล้อม